99

Märkimisväärsete sündmuste kroonika,

niihästi üldistes huvides,

iseäranis aga Väike-Maarja kirikusse ja kihelkonda puutuv.

Alustatud aastal 1835.

G.[eorg] M.[agnus] Knüpffer.

Jätkas aastal 1852 Carl Knüpffer.

100

1834.

1. Aasta ilmastik. Talv oli üldiselt pehme, vähemalt ei kestnud vali külm pikalt. Aprilli alguses oli lumi kadunud; maapind jäi aga sedavõrd kõvaks, et veel pärast jüripäevagi ei saanud põldu hõlpsasti harida. – Kevad oli päris külm, vihm vähene, kuid siiski siin rohkem kui teistes piirkondades. – Juuni algusega saabus märkimisväärne soe, koos vahelduvate vihmahoogudega, nõnda siis vägagi soodne ilmastik. 1. juulist 22. augustini valitses suur palavus ja pidev põud, koos Heerrauchi ja sagedaste metsapõlengutega. Kogu teravili valmis väga vara, nii et 10. augustiks oli pastoraadis viljakoristus lõppenud. – Septembri keskel läks väga külmaks, kuni - 6 ᵒ, seejärel niiske ja soe ilm, nõnda edenes rukkioras päris hästi. Talv saabus alles detsembri alguses, pärast seda, kui tee oli eelnevalt mitu korda ära lagunenud.

2. Õnnetused. 6. septembri ööl vastu 7.-ndat põles Porkunis linnaserehi ära, kus töötasid 5 püttseppa. Põleng tekkis hoones sees, mis leegi välja tungides kokku kukkus. Kõik 5 inimest hukkusid kohapeal.

3. Ehitised. Suvel ehitati uus jääkelder, võlvitud, muruga kaetud, 3 sülda pikk, 1 ½ sülda lai.

 4. Koosolekud. 17. oktoobril kogunes pastoraadis ülemkirikueestseisuse-amet: eesistujana härra maanõunik krahv Stenbock Nõmmest, kaasistujana härra von Stael-Bock Varangult, sekretärina härra nõunik Scheffler Rakverest. Kõik hooned leiti olevat heas seisukorras ja härrasid kirikueestseisjaid tänati.

21. detsembril peeti kirikukonvent jutlustajate leskede ja orbude kassa asutamise ning kirikuteede jaotuse asjus.

100p

1852.

Kroonika jätkamist takistas senise jutlustaja Georg Magnus Knüpfferi aastatepikkune haigus. 9. novembril 1852 andis ta oma ameti Väike-Maarja jutlustajana oma Issanda kätesse tagasi ja kokku tulnud koguduse ees vabastas konsistooriumi [nimel] härra ülemsuperintendent Dr Christian Rein ta pidulikult teenistusest. Ta oli ametis alates 3. novembrist 1812, niisiis üle 40 aasta ja siitsaadik on Jumal olnud tema vastu armuline. Alates aastast 1840 kidus ta tuntavalt kopsupõletiku tagajärjel, millest ta küll välja tuli, aga mis järjest suureneva käte ja jalgade värisemise [endast] maha jättis. Sügisel 1847 valis ta minu, oma poja, Carl Theodor Knüpfferi kogu kihelkonna nõusolekul oma adjunktiks ja seejärel 9. novembril 1847 ordineeris härra ülemsuperintendent ja rüütel Dr Christian Rein siinses kirikus mind Kolmainu Jumala nimel. Kuna mu isa tervis pidevalt halvenes, andis ta pärast minu ordineerimist mulle kogu ametipidamise üle ja pani lõpuks 9. novembril 1852 oma ameti päriselt maha. Samal päeval introdutseeriti mind selle koguduse *pastor* *ordinarius-*eks,pärast seda kui 2. oktoobril olid toimunud valimised ja 20. oktoobril oli esitatud vokatsioon. Introduktsioonil teenis härra ülemsuperintendent koos assistentide härra Virumaa praosti, Simuna pastori Hugo Richard Pauckeri ja härra pastori Constantin Winkleriga Rakverest. Kolmainu Jumala abi palumise ja käte pealepanemisega õnnistati mind altaris ja Jumal andis ka mu isale jõudu, et ka tema võis altarisse astuda ja mind õnnistada. Ja nüüd olgu mulle armuline mu Issand ja Õnnistegija, Issand Jeesus Kristus, oma lunastatud koguduse karjane ja ülevaataja, et ma

100a

võiksin olla truu teener ja sinu saladuste majapidaja! Issand, ava minu huuled, et mu suu võiks sinu kiitust kuulutada! Kasuta mind oma sõna õigeks ja puhtaks kuulutamiseks, et ma võiksin olla meie luterliku kiriku ustav teener, et ma Püha Vaimu väega varustatult võiksin panna vastu saatanale, millisel kujul ta iganes end ilmutab. Oo, Issand, ma olen kõigest vaene patune ja Sina läkitad mind oma kogudust sinu nimel karjatsema, – aga sina oled mu Issand ja Jumal, sa oled mind oma verega ostnud, oled minuga sõlminud armulepingu, sa oled saanud minu vennaks ja oled minu sulase kuju oma peale võtnud, selle pärast oled sa minu vastu armuline, sest sulle kuulub au ja kiitus! Issand, hoia meie kirikut ja võida sina tema sisemised ja välised vaenlased, et nad sinu õnnistatud Siionit ei hävitaks. Issand, halasta! Aamen! –

Olen sündinud 12. novembril 1823 siin, Väike-Maarjas, kus ma sündisin oma isale Georg Magnus Knüpfferile ja emale Anna Margaretha Charlotte Dorotha Elisabethile, sündinud von Weiss, veel elus olevatele minu kallitele vanematele, keda Jumal õnnistagu nende kõrges eas oma rahuga. Aastal 1836 läksin Tartusse gümnaasiumisse, jäin sinna juunini 1842, mil lõpetasin tunnistusega *testimonio materitatis*. Seejärel olin pool aastat isakodus ja õpetasin oma nooremaid õdesid-vendi. Jaanuaris 1843 läksin Tartu ülikooli ja tudeerisin seal 1846. aasta lõpuni usuteadust, pärast lõpueksami sooritamist tulin siia. Tartus õpetas mind eriti dogmaatikaprofessor Philippi, Jumalamees, meie luterliku kiriku usutunnistuste aardeid tundma ja armastama ning Jumal juhtis mind nii, et nad said mulle iga päevaga järjest kallimaks ja minu hingele hädavajalikuks. Jaanipäeval 1847 tegin ma Eestimaa konsistooriumi juures ära *pro venia concionandi* ja *pro ministerio* eksamid. Pärast seda olin ühe aasta asendav adjunktpastor*,* kuid liiga noore ea tõttu sain alles 14. novembril 1848 formaalselt adjunkti ametisse

100ap

ja abiellusin 7. detsembril 1848 Pauline Adele Lutheriga, Tallinna Suure Gildi vanema Dietrich Martin Lutheri tütrega ning Issand õnnistas meid kahe terve pojaga: Georg Martin Knüpffer, sündis 3. augustil 1850 ja Carl Eduard Arnold Knüpffer, sündis 19. märtsil 1852.

Väike-Maarja kiriku eestseisjateks on praegu: härra leitnant Jakob von Mühlendahl Raekülast, valitud 28. aprillil 1850 ja härra kolonelleitnant Moritz von Maydell, valitud 22. septembril 1851. Esimene asus kohe alates 23. aprillist 1852 siinse kihelkonna kihelkonnakohtuniku ülesannetesse, pärast seda, kuni endine kihelkonnakohtunik Heinrich von Rennenkampff Pandiverest kihelkonnast lahkus ja Simuna kihelkonda Mõisamaa mõisa elama asus.

Köstriks on Carl Daniel Michelsenn, Liivimaalt, sündinud Räpinas, pärast seda kui aastal 1842 saadeti eelmine köster Friedrich Wihelm Grass vanuse ja puuduliku lauluhääle tõttu pensionile. Kirikuteener on Jürri Amann.

Siinsesse kihelkonda kuuluvad järgmised mõisad:

1. Porkuni loss 52 adramaaga, omanik härra tegelik riiginõunik ja kammerhärra, Liivimaa tsiviilkuberner Magnus von Essen, kes ostis mõisa aastal 1834 härra von Baumgarteni pärijatelt. Selle mõisa juurde kuuluvad siin kihelkonnas järgmised külad: Aburi, Assamalla, Täru, Piisupi, Võhmuta, Lemmküla, Tõnuvere, Nurmetu, Veadla, Kadila, Naraka, peale selle Kullenga suur karjamõis, mille põldudel veel kuni aastani 1835 paiknes Abaja küla. Peale selle kuuluvad Porkuni lossi juurde veel Viru-Jaagupi järgi olev Leo küla ehk Kilpvere ühe adramaaga ja Ambla järgi endine Järvajõe mõis, kuhu on tehtud talukohad. Praegu on mõis alates 1838 välja renditud härra valitsevale rüütelkonna peamehele Moritz Edwin von Engelhardtile. Loss on ehitatud piiskop Simon von der Borgi poolt.

2. Põdrangu, kuulus aastani 1831 Porkuni lossi juurde, pärast seda koos Araskiga üks mõis, nii et Araski moodustab Põdrangu karjamõisa; koos sellega kokku 7 1/8 adramaad, praegu härra meeskohtuniku ja rüütli Alexander von Harpe Äntust omandis, pärast seda kui ta mõisad aastal 183<…> härra kaptenilt ja rüütlilt Adolph Friedrich von der Borgilt endale ära ostis. Selle juurde kuuluvad mõlemad külad Loksa ja Sauevälja koos Metskaevuga, pärast seda kui aastal 1842 Vistla küla Porkuni lossi valdustega liideti ja karjamõisaks tehti, nõnda nagu varem Araski küla ja põllud mõisale võeti. Peale selle kuulub siia juurde Ambla kihelkonnast Alupere küla, 2 adramaad suur.

3. Ottenküll, eesti keeles Triigi mõis, nii nimetatud von Stryki perekonna järgi, suur 16 1/3 adramaad, härra parun Wilhelm von Stackelbergi omandis, kes võttis mõisa päranduse teel üle oma isalt. Selle juurde kuuluvad külad: Avispea, Võnnustvere, Eipri ja Lebavere. – Avispea all panid mõõgavennad 12<…> oma laagri püsti.

4. Ass, eesti keeles Kiltsi mõis, perekond von Gilseni järgi, härra tegeliku riiginõuniku ja rüütli, kammerhärra Julius von Krusensterni omandis, kes võttis mõisa perekonnavara jagamisel üle pärast oma isa admirali ja rüütli Adam Johann von Krusensterni surma. Vana loss ehitati 1295 väeülem Bolto von Hohenbachi poolt ja 1795 renoveeriti tolleaegse omaniku maamarssal Hermann von Benckendorfi poolt. Mõisa juurde kuuluvad külad Järvepere, Sootaga, Liivaküla ja Nõmme, peale selle Sternhoffi karjamõis ehk Vorsti mõis, mis varem kuulus Vao juurde. Mõis on 16 ½ adramaa suurune. Praegu renditud härra Alexander von Wrangellile.

5. Vao, suur 15 adramaad, aastal 1852 surnud härra kreisikohtunik Andreas Edler von Rennenkampffi, kes oli selle pärinud oma isalt vana perekonnamõisana, pärijate omandis. Selle juurde kuuluvad Mõisamaa, Vao ja Risu külad, nagu ka Imakaevu ja Visparra talu, mitmed hajatallid ja suur Uuemõisa karjamõis. Mõisa piiril asub ka Ebavere mägi, arvatavasti Läti Hendriku vana Tharapita, kus mungad Heinrich ja Diderich 1219 ebajumalakujusid purustasid. Mõisamaa ja Vao külade vahel, paremal pool teed Paide poole sõites tuleb mäe peal kündes maa seest välja luid, sestap nimetab maarahvas seda Luumäeks.

6. Äntu, suur 10 1/5 adramaad, härra meeskohtunik ja rüütel Alexander von Harpe omandis, kes ostis selle aastal 1833 ratsaväe kapten Gustav von Roseni käest. Selle juurde kuuluvad külad Rastla, Sandimetsa ja mitmed hajatalud. Praegune

101p

mõis oli varasematel aegadel küla, mis seejärel kuulus 17. sajandil perekond von Bremenile, Thuwe Bremenile, maanõunik, kes pidas Äntu mõisas suvel 16<…> suure mitu nädalat väldanud maapäeva, kus peeti Eestimaa rüütli- ja maaõiguse üle nõu ning see kokku pandi. Mõisa vastas teisel pool paisjärve paikneb Simuna tee ääres suur küngas[[1]](#footnote-1), millest on leitud palju inimluid ja ehteasju, ka raudkette. Peale selle on Äntu järgi Nõmme mõisa lähedal Punamäe mägi, kahe ojaharu vahel, kus poolakad 17. sajandi algul Rootsi kuningas Carl IX sõjas oma nõo Poola kuningas Sigismundi vastu oma laagri püsti pani ja ümbruskonda laastas.

7. Ärina, suur 8 5/8 adramaad, praegu härra Johann Friedrich Muldau pandiomandis, kes selle oma isalt, surnud leitnant Muldault päris, kuid hiljem vaidlustati tema pärimisõigus abieluvälise sünni tõttu, mõisa oma emalt ära ostis. Selle juurde kuuluvad Metsa ja Ärina külad, millest viimane on peale mõne üksiku vabadikuelamise tühjaks jäänud, põllud on liidetud mõisaga.

8. Koonu, suur 7 ½ adramaad, praegu härra kreisikohtunik Alexander von Dehni omandis, kes ostis selle aastal 18<…> härra von Baggo pärijatelt. Selle juurde kuulub Puha küla, pärast seda kui teine küla Koonu aastal 18<…> mõisaga liideti.

9. Kaarma, suur 6 ½ adramaad, praegu härra kapteni ja rüütli Otto von Harpe omandis, kes päris selle oma vanaonult, maanõunik Wilhelm von Harpelt 1837. Selle juurde kuulub samanimeline küla. Sellel mõisal on siinse kiriku patronaadiõigus; endine omanik Peter Tuwen, Kaarma ja Naraka omanik, loovutas pastoraadi ja köstri jaoks maad, kui ta müüs Kaarma mõisa härra von Uexküllile Kiltsist. Kinkeüriku ärakiri on kirikuraamatus nr 2, ürik ise pole säilinud.

10. Kärsa, siin kihelkonnas 6 adramaad, Kurtna külal Simuna kihelkonnas 4 1/5 adramaad; praegu härra Otto von Breverni omandis, kes selle aastal 1851 oma isa härra assessor Christoph von Breverni pärandist ostis. Siia juurde kuulub ka Järla küla.

102

11. Pandivere, 6 adramaaga, varem Kärsa karjamõis, praegune omanik härra assessor Heinrich von Rennenkampff, kes mõisa aastal 1843 oma isa, härra kirikueestseisja Reinhold Friedrich von Rennekmapffi pärandist entrat. Selle juurde kuulub samanimeline küla; mõisas on ka Põdruse ja Tartu teel olev postijaam.

12. Uniküla 5 adramaaga, pikka aega oli omanikuks perekond von Baumgarten Soonurmelt, käis käest kätte ja on praegu ooberstleitnandi ja rüütli Moritz von Maydelli oma, kes ostis mõisa 184<…> härra kapten Samson von Himmelstjernalt Pudiverest. Selle juurde kuulub samanimeline küla.

13. Raeküla, suur 3 ¾ adramaad, praegune omanik härra kirikueestseisja Jakob von Mühlendahl, ostis selle 18<…> oma isa ooberstleitnant von Mühlendahli pärandist. Selle juurde kuulub samanimeline küla.

14. Nõmme, ühe adramaaga osaliselt siin kihelkonnas ja vähem kui ühe adramaaga osaliselt Simuna kihelkonnas, praegune omanik härra maalikunstnik Constantin von Kügelgen, kes ostis mõisa maanõunik krahv von Stenbocki pärijatelt.

Osaliselt kuuluvad siia:

15. Kapu mõisast külad: Räitsvere, Penhlin ja Kullaasse, 3 4/5 adramaaga, tehtud üheks Räitsvere külaks, praegu härra von Bremeni omandis.

16. Raigu mõisast Ilmandu karjamõis koos mõne hajataluga, suur 1½ adramaad; Ilmandu küla on xxx ja karjamõisaga liidetud; praegu härra meeskohtuniku Wrangelli omandis.

17. Liigvalla mõisast Padaküla külake koos Tamme veskiga, suur 1 adramaa, kuulub rüütelkonna peamehele Hermann von Benckendorffile.

18. Liigvalla Lammasküla karjamõisast: Posti kõrts Tartu tee ääres, 1 adramaaga, varasemad Posti talud on kaotatud.

19. Lasila mõisast Karunga karjamõis koos ühe taluga, suur 1 ½ adramaad, Karunga küla liideti karjamõisaga; praegu parun Ungern-Sternbergi pärijate omandis. –

20. Peale selle kuulub siia kiriku lähedal asuv Müüriku maakoht. Eraldatud maadevahetuse tulemusel aastal 1842 pastoraadist; härra

102p

kolmanda gildi kaupmehe Georg Conrad Hoffmanni omandis, kes hakkas kauplema aastal 1848 pärast oma isa, härra kaupmees Peter Johann Hoffmanni surma. cf. Pag. 22.

Kokku on Väike-Maarja kihelkonnas 170 1/3 adramaad, 6438 evangeelset-luterlikku usku tunnistavat mees- ja naissoost elanikku. Peale selle elavad siin üksikud pered, 3-4, kes kuuluvad kreeka-ortodoksi konfessiooni.

Kiriku omand liikumatu- ja liikuva vara näol ei ole suur ning see on üles tähendatud inventari nimekirjas, millest leidub arhiivis konsistooriumi poolt kinnitatud ärakiri. –

A. Maadest kuuluvad siia: 1) pastoraadi maad kiriku ja pastoraadi ümber, umbes 103 tündrit maad, peale selle puuviljaaed, kapsaaed ja väike koppel. 2) köstrimaid 18 tündrit maad ja 3) Narakal asuv pastoraadi heinamaa, Porkuni lossi ja Triigi piiride vahel, 48 tündrit maad. Omandi hulgas on ka arhiivis ja sUnter diese Besitzlichkeiten finden sich im Archiv und im Oberkirchenvorsteher-Amte die gehöhrigen Garten vor und zwar separiert die Garten an Narraka an denen der Pastorats und Küstorats-Ländereien.

B. Hoonetest. a) kiriku juurde kuulub: 1) aastal 1346 Taani kuningas Waldemar III poolt ehitatud ja kirikueestseisja Hans Wrangelli poolt 1497 remonditud kivist kirik, oli esialgu Simuna kiriku filiaal, mistõttu nimetati ka maid alguses vikariaadimaadeks. Hoonel on torn, milles ripub päris suur kell, – kivikatusega, aastal 1849 remonditud. Samal aastal sai kirikueestseisja Heinrich von Rennenkampffi Pandiverest juhtimisel ehitatud kirikusse uus oreliväär ja orelimeister Gustav Normann Tallinnast ehitas uue oreli, kingitud kirikule härra Liivimaa tsiviilkuberneri, kammerhärra von Esseni Porkuni lossist poolt, Jumala auks, et Issand lasi ta abikaasal ja tütrel välismaareisilt tervena tagasi pöörduda. Orelil on 10 registit ja rippuv pedaal; kogu töö maksis 875 hõberubla. 28. augustil 1849 pühitseti see pidulikult sisse ning Issand, meie

103

Jumal, andis meile õnnistatud püha. – Sealjuures korraldati samaaegselt ka korjandus uue altarivõre ehitamiseks, mis tõi veel samal päeval sisse ja lühikese ajaga pärast seda 150 hõberubla, millest härra kaupmees Georg Conrad Hoffmann annetas 50 hõberubla; oma osa andsid ka paljud vaesed ja isegi pimedad. Juba hulk aastaid varem oli Tallinna maalikunstnik Walther valmistanud uue altarimaali, mille härra kaupmees Peter Johann Hoffmann koos mõnede teiste härrade mõisnikega tegi kirikule kingituseks; ka austatud härra apteeker Theodor Hoffmann Peterburist kinkis kirikule kullatud „Auge der Vorsehung“, nii et kevadel 1850 ülestõusmispühade ja nelipühade vahel võidi uus altar üles seada. Maal kujutab ristilöömist, selle all allkiri Jes 53, eesti keeles. 2. Üldine surnukabel 13 krüptiga; 3. erakabel, kuulub von Baumgartenite perele, kelle omandis oli varem Porkuni loss. – Kiriku ümber on kivimüüriga ümbritsetud kirikuaed, kuhu on uuemal ajal rajatud mitmed erahauaplatsid: nimelt a) käärkambri taga kirikuaia müüri ääres 16 ruutsülda perekond von Harpele Äntust, b) von Baumgartenite kabeli ja müüri vahel on perekond Hoffmanni matmispaik maa-aluse kivist võlviga, c) Baumgatenite kabeli ees lõuna pool on müüri ääres 3 matmisplatsi kõrvuti: von Brevernite plats (Kärsa) ühe kivivõlviga; von Rennenkampffide plats Pandivere mõisast samasuguse võlviga ja varasema Põdrangu mõisavalitseja Trensbergi plats. Peale nende on selles kirikuaias veel kolm üksikut krüpti. – Umbes poole versta kaugusel kirikust Narva postitee ääres on Ärina väljal uus surnuaed, kuhu maetakse eesti koguduse surnuid, ka see on ümbritsetud kivimüüriga. 4) kiriku hoonete hulka kuulub ka aastal 1847 ehitatud leerimaja Tartu postitee ääres ühe suure toa ja kirikumehe korteriga. Selles majas elavad leerilapsed, peetakse leerikooli ja samaaegselt teenib see ka kirikliku palvemajana. Pühapäeviti ja pühade ajal loetakse seal peale jumalateenistusi kogudusele ette jutlusi ehk piiblitekste või muud hingekosutavat. Ettelugeja ja etteloetava teksi määrab ainuüksi pastor. Vennastekogudusel ei ole seal mittemingisuguseid erilisi õigusi ega tohi seal midagi korraldada; nagu ta ei ole toetanud ka maja ehitamist. See on avatud kõigile

103p

ja seal ei tohi pidada kinniseid koosolekuid. Nimelt on nende koguduseliikmete poolt, kes hoiavad herrnhuti Instituudi poole, tehtud korduvaid katseid mind nõusse saada endi spetsiifiliste ja eraldiseisvate ürituste ka siin juurutamiseks, kuid neile pole antud mingeid lubadusi, vaid nende palve on otsustavalt ja … ja selgelt tagasi lükatud, nii et nad ei tuleks millalgi hiljem nõudma oma õigust, mida minu poolt olevat neile lubatud. Samuti olen lasknud tihedamini kooliõpetajatel, kel pole mingit pistmist vennastekogudusega, ette lugeda. Hoone asub Kaarma maadel ja Kaarma mõisa omanik andis ehitusloa selgesõnaliselt tingimusel, et see kehtib ainult nii kaua, kuni see hoone on ülalnimetatud moel kasutusel leerimaja ja luterlik-kirikliku palvemajana. Vt konvendiprotokolli 4. jaanuarist 1847.

b. Hooned, mis kuuluvad pastoraadi juurde: 1) Pastoraadi elumaja, ehitatud aastal 1754, mida aastal 1810 suurendati juurdeehituse läbi 4 toa võrra põhja suunas. Sellel 1852. aastal muudeti kogu sisustust, nii et korter on soe ja praktiline. Hoone on puidust ja kaetud laudadega. 2) puust ait, 3) hobusetall ja vankrikuur, 4) karjaõu 3 hoonega veiselauda juures, ühes heinaküün ja teises söödaait, 5) rehi, 6) viljaait, 7) teenijatemaja koos sauna ja pesuköögiga, 8) jääkelder 9) aganik rehe juures. – Pastori eraomandiks on: puust häärber, üks äralagunenud puumaja ja hobusetalli juurde ehitatud varjualune töövankrite ja muu tarbeks. Esimesed kaks kuuluvad minu vanematele, viimane mulle.

c. Hooned, mis kuuluvad köstrimaja juurde: 1) köstrimaja, ehitatud uuesti 1850, pärast seda kui varasem maja sama aasta vaiksel laupäeval katkise korstna süül maani maha põles, kusjuures Issand seadis asjad nõnda armulikult, et meil oli lõunatuul, nii et kõik ümberkaudsed hooned jäid puutumata. 2) loomalaut ja 3) väike ait. 4) rehi.

C. Kiriku omandis oleva väiksema liikuva vallasvara kohta, nagu karikad, pateenid, katted, lühtrid, krutsifiks jms, on inventarinimekirjas vajalik seletus.

D. Kiriku-, pastori- ja köstri-, nagu ka kirikuteenri-sissetulekute kohta on konvendiprotokollis, nimelt 8. novembrist 1839 kõige täpsem selgitus, sellest on ärakiri ka ülemkirikueestseija-ametil. Võrdle konvendiprotokolliga 20. oktoobrist c.

104

Mis puudutab jumalateenistuslikku ja kiriklikku koguduse elu ja leerikooli, siis on see sarnane nagu naaberkogudustes. Pühapäeviti ja pühadel algab jumalateenistus tavaliselt kella 11 paiku enne lõunat ja seda peetakse agendakorra järgi. Jutluseteksid vahetuvad igal aastal vastavalt vanakiriklikele perikoopidele. 8–10 korda aastas peetakse täispika liturgiaga saksa jumalateenistus. Seda saksa jumalateenistust on peetud juba hulk aastaid enne eesti jumalateenistust, umbes kell 10 ennelõunal, sest mõisad ei asu kirikust kaugel. Enne seda pannakse kirja ristitavad lapsed, armulaualised, nagu ka erinevad eestpalve- ja tänusoovid. Pihilesoovijad ja kihlujad panevad endid reeglina kirja laupäeviti. Tavapärane avalik eesti armulaud toimub igal teisel pühapäeval, vaid kannatusajal ja ka advendiajal igal pühapäeval; piht järgneb kohe alguslaulule, mille asemel lauldaksegi jumalateenistuse alguses tavaliselt pihilaul. Eesti eraarmulaud toimub harvadel juhtudel ka enne seda, näiteks haigete külastamisel. Kogudus jääb kuni armulaua lõpuni kirikusse ja lõpuliturgia koos õnnistamisega toimub alles pärast armulauatalitust, nii et kogu pihi- ja armulauatalitus kuulub peajumalateenistusse, seepärast põlvitab ka terve kogudus pihi ajal ja laulab armulaua seadmise ajal armulaualaulu. Eesti koguduse ristimised, laulatused ja matused toimuvad kirikus tavaliselt pärast peajumalateenistuse lõppu. Talvel ristitakse lapsi toas. Eestlaste puhul on kodused ristimised harvad, vaid häda korral. – Matusetalitus toimub kirikus ja siis minnakse surnuaiale. Leinajate soovil kantakse surnu enne jumalateenistuse algust laulu saatel läbi kiriku, kas siis ainult läbi kesklöövi ühest uksest teiseni (*pole lauloga*), või siis rõdupoolsest uksest sisse ja peaportaalist välja kabelisse (*teie lauloga*). Silmapaistvate koguduseliikmete juures tuleb ka ette, et nad lasevad endi surnule toimetada matusetalituse koos matusekõnega jumalateenistuse alguses altari ees. – Ametitalitused saksa koguduses toimuvad seni enamasti kodus, mõisates, vaid matused on kirikus. Üldine armulaud

104p

saksa kogudusele on Suurel Neljapäeval ja Suurel Reedel hommikuti kell 10; eraarmulaualisi võib ette tulla igal ajal.

Avalik leerikool eesti koguduse mõlemast soost noortele leiab aset kaks korda aastas ja kesab iga kord mõlemale soole 3 nädalat, niisiis kokku 12 nädalat aastas ning vastavalt kehtivale korrale peab iga leerilaps osa võtma vähemalt 2 korda, niisiis saama 6 nädalat õpetust; siiski on pastoril luba, vastavalt sel aastal välja antud konsistooriumi korraldusele, häda korral tublisid leerilapsi ka pärast kolmenädalast õpetamist *ad sacra* tunnistada. Leeriõpetuse aluseks on loomulikult luterlik väike katekismus, mille köster laseb lastel pähe õppida, pastor kordab ja täiendab seda, mille järel nad õpivad ka kirikulauluviise. Tööle rakendatakse lapsi 3 tundi päevas. Tüdrukud saavad nii palju ketrust, et nad kasutavad sel ajal tööks ühe nädala ning tööaja jaotuse üle otsustavad nad ise. Saksa leerikooli peetakse tarvidust mööda enamasti suvel 3 nädalat. Kohalik visitatsioon toimub igal aastal köstri osalusel ning igal korral inspekteeritakse poolt kihelkonda, nii et igat piirkonda külastatakse iga 2 aasta tagant; kodune õpetus on seejuures üldiselt üsna pinnapealne, piirdudes üksnes lugema õppimisega, seepärast on kindlasti väga kasulik, et mitmetes piirkondades on asutatud külakoolid, milliseid on siin kihelkonnas praegu 6, millede kulud katavad täielikult mõisnikud ning mis on vahetult allutatud pastori inspekteerimisele. Need koolid asuvad: I Vaos teel Mõisamaa külast Vao külla künka peal, juba rohkem kui 15 aastat. Praegune koolmeister on Jürri Kok Laiuselt ning koolis käib igapäevaselt keskmiselt 25-35 last. II Põdrangul Loksa külas, väike koolituba, kus käib igapäevaselt 15-20 last. Koolmeister Juhhan Holm. III Porkuni lossil 3 kooli, nimelt: a) Aburi külas, juba umbes 15 aastat suur avar koolimaja, umbes 30-40 last igapäevaselt. Koolmeister Jürri Saar Liivimaalt, Põltsamaalt. b) Kadila külas, olemas olnud 3 aastat, igapäevaselt ca 40 last, koolmeister Josep Kreitzberg, ja c) Assamalla külas, alates sellest sügisest, ca 15 lapsega, koolmeister Johann Friedrich Sommer. Need 3 koolmeistrit on samal ajal ametis piirkondlike lugemisõpetajatena; Aburi koolmeistri hoole all on Võhmetu, Piisupi, Lemküla ja Naraka, Assamalla omal Täru ja Nurmetu, Kadila omal Veadla, Tõnuvere ja Loo.

105

IV Äntus Rastla külas väike koolimaja ca 26 lapsega. Koolmeister Jüri Treuberg Vaost. Õppeaineteks on: lugemine, kirjutamine, natuke arvutamist. Osata peast katekismust, piiblilugu ja laulmist. Vaid Aburi koolmeister Jürri Saar oskab anda põhjalikku õpetust neljahäälses laulus, ta on üleüldse otsustavalt parim koolmeister. – Peale selle on veel mõned pühapäevakoolid, kuid need on vähetähtsad; nimelt on pea kõik vennastekoguduse liikmete poolt juhitud pühapäevakoolid jälle suletud, sest need tekitasid oma hukatuslike omakasupüüdlike tagajärgedega järjest rohkem lahkulöömist. Seepärast on minu kogemus tingimata selline, et läbilõikeliselt on parem vaid selliseid koolmeistreid ametisse seada, kes pole sugugi seotud selle viletsa instituudiga; kuna herrnhutlikud koolmeistrid on enamasti laisad ja vaid harva on neil südant laste jaoks, samuti on nad oma õpetamises lõputult pinnapealsed. Kooliskäimine ja õpetajate töötahe tõusid tunduvalt, kui selle aasta kevadel kaks koolmeistrit (mõlemad herrnhuutlased) vallandati ja kaks luterlikult kiriklikult meelestatut Aburis ja Rastlas nende kohtadele pandi. Samal ajal toimuvad sügiseste koolivisitatsioonide kõrval ka kevadised koolikatsumised, ilma milleta võiks koolid sulgeda. Kui külakoolid on kehvad, pole neist mingit kasu, jagavad kõigest vaid kodust õpetust. – Uued koolmeisterid seadsin nende ametisse laulu ja palvega, kõnega koolimajas ja õnnistasin käte pealepanemisega, nii et koolid ja koolmeistrid kuuluvad oma ametliku kuuluvuse poolest veel täiesti evangeeliumi luterliusu kiriku juurde. Koolimajad teenivad samal ajal kooskäimiskohadena külakogukondade kosutuslikele tundidele, kus laupäeva ja pühapäeva õhtuti loetakse postillist ette jutlusi, samuti kannatusajal neljapäeva pärastlõunatel; kuid loomulikult ei tohi nendes koolimajades pidada kinniseid koosolekuid. Kevadine koolikatsumine peeti sel aastal avalikult kirikus terve koguduse ees ja koguduse suur huvi õpetustegevuse vastu oli nähtav. – Kõigil koolimajadel on väike inventaarium raamatukogu näol, mis on enamasti mõisaomanike poolt selleks kingitud, seepärast jäävad raamatud sinna ka siis, kui koolmeister ära läheb. Raamatuannakuid siin ei ole, seepärast peab enamik koole endile ise raamtud hankima. Aastal 1848 siin koguduses

105p

rajatud piibliselts või õigupoolest seeläbi, et siinne kogudus liitus evangeelse piibliseltsi Tallinna harukomiteega, sai võimalikuks, igal aastal umbes 30 Uue Testamendi tasuta jagamine, nagu ka 20 kopika kinnitamine Uue Testamendi köidetud eksemplari hinnaks. Iga aasta sügisel on toimunud piiblipüha, mil korjandus on sisse toonud keskmiselt 20-25 hõberublase saagi, millisest rahast on saadetud pool Tallinna harukomiteele.

See aasta 1852 oli saagi poolest väga õnnistatud; Issand saatis armust rikkalikult teravilja, kuid sügisel tekitasid vihmaussid külvi all suuri kahjustusi, nii et väljavaated tulevale aastale on kehvad. Suvel, varsti pärast jaanipäeva, lendas mitu päeva lugematu arv valgeid liblikaid läbi õhu, põhja poolt lõuna poole.

1853.

Kirikukonvendil 27. aprillil pani härra von Mühlendahl Raekülast oma kirikueestseisja ameti maha ja tema asemele valiti härra Gideon von Fock, Kaarma rentnik, meeskohtunik von Focki Tapalt poeg. –

Ehitistest laoti ümber kabeli ja kiriku katus, sest suur osa katusekividest olid kahjustatud; pastoraadi katust parandati, seinas ja uks löödi üle laudadega, parandati põhjalikult ka veiselautade seisukorda.

Teisel konvendil 11. augustil määrati kindlaks oreli igaastane hoolduskulu 3 hõberublale ja pastori soovil otsustati, et kirikukassa konto ülejääk ei lähe jooksvalt mitte kihelkonna ehituskassasse, vaid kiriku ehtimiseks ja koguduse jumalateensituse juures vajalike esemete hankimiseks.

4. mail suri Koonu mõisas leskproua Ulrike von Dehn, sündinud Jenken ja tema lapsed, nimelt härra kreisikohtunik Aleksander von Dehn, Koonu omanik, ostis endale kirikuaias, kohe Hoffmannide matmisplatsist põhja pool 15 ruutsülda maad, mis ümbritseti aiaga ja võeti perekond von Dehni matmiskohaks.

106

Piiblipüha toimus sel aastal eesti ja saksa koguduses Viru-Jakobi pastori Carl Waltheri assisteerimisel, kusjuures jagati 25 Uut Testamenti ja koguti 20 hõberubla ja 1 kopikas; andku Issand, et tema sõna leviks ning selle kaudu temale ja tema riigile palju hingi võidetaks.

 Lõikus oli üsna kasin, nimelt kahjustas soe sügis 1852 tugevalt talikülvi, sellele järgnenud talvel oli põldudel nii palju jääd, et suur osa välja langes. Kevadel saabus põud, nõnda et suvivili paljudes kohtades hävis ning ka heinasaak oli väga vilets. Issand aga, kes noort ... toidab, aitas imeliselt, et suurt häda ei tulnud, vähene teravili oli väga jahurikas. Kiidetud olgu Tema püha nimi! –

1854.

 Läinud aasta viimasel kirikukonvendil 22. detsembril pani härra von Maydell Unikülast kirikueestseisja ameti maha ja kirikueestseisjaks valiti härra parun Alexander von Wrangell, Kiltsi rentik. Koheselt otsustati laiendada surnuaeda võimalusel maatüki ostmise kaudu Ärina mõisalt. Pärast korduvaid järelpärimisi ja jõupingutusi õnnestus härra kirikueestseisjal von Fockil, Ärina mõisa pandipidajal, saada härra Johann Friedrich von Muldau nõusse, müüa kihelkonnale umbes pool tündrit maad senise surnuaia kõrval põhja pool, hinnaga 180 hõberubla tündrimaa kohta. Novembris 1854 märgistati maatükk Ärina mõisaomaniku, samuti ka tema vallavanema, mõlema kirikueestseisja, kohaliku pastori ja köstri juuresolekul vaiadega ning nüüd peab saama maa-ala tuleval kevadel aiaga piiratud.

 Ehitistest uuendati sel aastal täielikult kiriku väliskrohv, mis oli nimelt torni lõunaküljel hädavajalik. Töö viidi läbi venelaste poolt, ilma tellinguteta, rippkastiga. Jumala armu läbi ei saanud ükski inimene tööde käigus viga. – Kohalik pastor lasi omal kulul maja lähedale, põhja poole, ehitada väikse jääkeldri.

 Selle aasta 17. ja 21. augusti vahel surid Pandivere mõisas, kus see pere suvitas, härra riigikapteni Otto von Harpe, Kaarma omaniku, kolm poega düsenteeriasse, mis tol ajal tegutses koguduses õige õelalt. Oli väga

106p

kurb, õitsvaid noorukeid üksteise järel ... näha, samal ajal, kui ka teised pereliikmed haigevoodis olid. Ühel päeval peeti kolmele vennale siin kirikus altari ees matusetalitus ning nad maeti vanale surnuaiale väravast paremal pool ühisesse hauda. Perekond tahab sellele kohale rajada pärandatava perekonnahaua.

 Türgi, Inglismaa ja Prantsusmaa vahel puhkenud sõja tõttu on sel aastal mitu korda sõjavägi siit läbi marssinud. Märtsis ja aprillis läks kaardivägi Tallinnasse ja siinsed koguduse liikmed pidid arvukalt vahetusi tegema. Jaanipäeva ajal läksid siit kiriku juurest läbi esimesed ja ilusamad keiserlikud väed, põletasid ja tulistasid siin....., esimest korda toimus see Kaarma mõisas, teisel korral Kiltsi mõisas. Sügisel olid siin reservvälelaste polgud, kellega oli hõivatud kogu Rakvere ümbrus. Üksikutel piirkondadel, nagu Pandivere, Koonu, Ärina, Kaarma, Põdrangu, Triigi, lasus majututamiskohustus, mis oli mitu nädalat suureks koormaks. Seejuures pidid vaesed sõdurid taluma lihtsalt puudust.

 Vastu selle aasta sügist hakkasin ma koolmeistrite ja kirikuvöörmündrite konverentse pidama käsitledes Efesose kirja alusel koguduse vajadusi ja selgitades neile süvendatult Kristuse lunastusõpetust. Asi kiideti vägagi heaks ja see andis mulle võimaluse võtta jutuks ka herrnhuutluse asi, ma ei tahtnud seda varem teha, kui et inimesed enne teaksid natuke rohkem Issanda *objektiivsetest* armutegudest usus. 10. novembril oli meil taas kord konverents ja loeng Efesose 3,4–5[[2]](#footnote-2) kohta, esitas Aburi koolmeister Jürri Saar küsimuse, kas kuulumine herrnhuudi Instituuti annab hingele enam põhjust loota (*lotuse pohja*) või mitte. Enne kui ma ise küsimusele vastasin, andsin sõna kohalviibivale herrnhuudi vanemale ja ettelugejale ning palusin nende arvamust, nad pidasid küsimust asjatuks ega tahnud vastust anda, – pärast minu ärgitust ja pikemat siia-sinna vestlust selgitas üks neist, Triigi koolmeister Jürri Kleimann, – instituut olevat jumalikku päritolu, aga põhjalikku selgitust ei osanud nad anda, ma peaksin küsima targemate inimeste käest. Märkusele, et ma ei otsi nende õpetamist

107

vaid nende endi tunnistust nende sisemisest veendumusest asja kohta, ei olnud nad valmis selget tunnistust andma, vaid tõmbusid pärast ... üha tagasi oma teadmatusse. Pidin lõpetama oma konverentsi ja kuulutasin uue välja 25. novembriks. Sellele tulid jälle pea samad isikud ja herrnhuutlased tõid kaasa ühe õppinu, oma elukäigu poolest aukartustäratava mehe omade keskelt, peremehe Otsa Josep Hammelmanni[[3]](#footnote-3) Assamalla külast, kes on samaaegselt ettelugeja Rakvere palvemajas. Pärast seda, kui konverents oli minu poolt laulu ja palvega sissejuhatatud, andsin ülevaate viimasel korral käsitletu käigust, kuna nad ütlesid, et ei tea sellest midagi, andsin ajaloolise ülevaate herrnhuutluse tekkest Saksamaal, selle mõjust ja vildakast positsioonist siin meie juures ning astusin avalikult vastu sellele instituudile ja selle …ametlikule jumalikule õigustusele. Seejärel kutsusin kohalolevaid herrnhuutlasi üles, kas neil on tahtmist anda nüüd omapoolne tunnistus ja asuda viivituseta asja juurde; pärast mõningast kõhklust astus ülalnimetatud Otsa Joseph Hammermann kõnelejana üles, selgitas, et see, mida ma rääkisin, on tema pealt maha jooksnud nagu vesi hane seljast, ta väitis et nad ei loe koosolekul midagi ette, vaid saavad kokku, et üheskoos palvetada. Minu küsimusele loosimise ja vastuvõtmise, nagu ka teise järgu liikmete tagasilükkamise kohta vor der zweiten Stunde, salgasid nad, et nad esiteks ei tea midagi loosimisest, salgasid ... tagasilükkamist, kuni ma neile ühte tagasilükatut esitlesin. Nüüd läks jutt kirjakohtade kasutamise peale, maailma laste ja Jumala laste eristamisest, uskmatutest ja usklikest, - ja kui pole veendunud, et nad oma seesmist rolli veel ei täida, et see on inimese otsus ja lõikuse kogudus on ristitute kogudus, mis on silmnähtav. Pärast tundidepikkust üsna sõbralikku siia-sinna-rääkimist esitasin lõpuks mõne tulemuseni jõudmiseks ühele nn vennale järgmise küsimuse: Kas te olete selle poolt, et Herrnhuudi Instituut on jumalikku päritolu? – Vastus: Ja! – Kas te olete selle poolt, et vennastekogudus on tegelik Kristuse kogudus? – . – Ja! – Kas te olete selle poolt, et vennastekogudus ja usklike kogudus on üks, et need mõlemad mõisted täielikult kattuvad? – Vastus: Ja! – Kas te olete selle poolt, et hingeõndsuseks on hädavajalik olla herrnhuutliku palvemajakoguduse liige? – Vastus: Ja! –

107p

Kas te olete selle poolt, et teisiti kui seda teed mööda õndsaks ei saa? Vastus: Ja! Ainult siis võib teha erandi; kui ühtegi palvemaja kättesaadaval pole! –

Seeläbi ei saanud ma teisiti kui nende eksiarvamusi ja allumisi sellele seisukohale

Siinkohal ei saanud ma teisiti kui juhtida tähelepanu nende eksiarvamusele

Hierdurch konnte ich niht anders, als ihren die Irrthümlichkeit und händliche Unterhebung in dieser ihrer Stellung dringend verhalten und sie ernehmen, täglich in der Schrift zu …, damit sie an ihrem Wachen loskönnen und den nicht weiter den Glaubensgrund in Christi Gerechtigkeit lasteten. Nach dem Gebet und Gesange baten sie mich, ob sie noch einige Ausstellungen an meinen bisherigen Versehen thun dürften, wie ich ihren gerne zugesand.

1. nad leidsid siin kohatu, et ma avalikes pihikõnedes nii tugevalt absolutsiooni jõudu esile tõstan ja arvasid, et nad nagu usuvad aga sügavalt siiski ei usu, et seal patud tõesti andeks antakse, pattude andeksandmises võib alles pärast surma päris kindel olla, - mispeale ma manitsen neid sakramendi uskmatu kasutamise pärast ja pidin viitama katekismuse V peaükile.

2. nad paluvad, et ma leerilastega ei räägiks Herrnhuudi Instituudist, kuid eriti pärast eelnevat pidin ma selle tungivalt tagasi lükkama. Seejärel läksime laiali, inimestel oli asja üle isekeskis veel palju rääkimist, kuid kogu seni herrnhuti vastu toimunu tulemus oli see, et paljud nende varasemad „ootajad“ loobusid palvemaja külastamisest ja nende juurdekasv peatus. Nad arvasid, et neid kiusatakse taga ja väitsid, kuna ma õpilastele annan nõu nende institudiga mitte ühineda, et neid pilgatakse kõikjal. Põhjalikum järelepärimine näitab aga, et see on vale ja vihane süüdistamine. –

Issand pöördugu armus meie poole ja ravigu sügavad hingiohustavad haavad. –

Aastal 1854 õnnistas Issand meid rikkaliku saagiga, kuigi hilisem põud kevade soodsat ilmastikku hoolimata kartustest … meie alanduseks täide ei läinud. – Siiski oli koguduses liikvel palju haigusi; sügisel levis düsenteeria, seejärel rõuged ning vastu aasta lõppu närvipalavik. Aga truu Õnnistegija kuulis armus meie palvet ja saatis paljudele haigetele paranamist. Kurjast koolerast, mis möllas Tallinnas ja paljudes maapiirkondades mõlemal aastal 1853 ja 1854, säästeti armu läbi meie siinset kogudust pea täienisti.

108

22. augustil pühitseti siin koguduses selleaastast piiblipüha saksa ja eesti jumalateenistustega, kusjuures härra pastor Georg Henning Peetrist pidas eestikeelse jutluse. Korjati 31 hõberubla 96 kopikat ja vaestele koguduseliikmetele jagati taas 25 piiblit. Issand andku oma õnnistus! Sügisel sõjast ajendatud rekruteerimise tõttu jagati siit kogudusest sõjaväkke läinud 30 mehele Uued Testamendid samuti tasuta.

 3. detsembril valiti kirikueestseisjaks härra assessor Otto von Brevern Kärsast, härra Gideon von Focki Kaarmalt, kes oma ameti maha pani, asemele, – ehitistest otsustas kogunenud konvent ehitada uue teraviljaaida ja tapeetida kaks tuba pastoraadis, et need oleksid talvel soojemad. –

1855.

Issanda käsi lasub raskelt meie maa peal. Tema kohtumõistmised käivad üle meie ja meil tuleb endid alandada tema vägeva käe alla, sest meie patud on esile kutsunud tema viha, kuid siiski pole tema armul lõppu. Juba sügisel 1854 puhkes Rakveres ja selle ümbruses reservväelaste seas väga äge tüüfuseepideemia ja kui linnas polnud enam ruumi haigetele, rajati maale abihaiglaid, nimelt Uudekülas, Avandusel ja Arukülas. Valitsus seadis sinna ametisse vabakutselised maa-arstid. Uudeküla haigla surnud maeti siia kiriku juurde, täpsemalt vanale surnuaiale otse surnukabeli taha, sest uue surnuaia tarbeks juurde võetud platsi ei saanud talvel aiaga ümbritseda ega sisse õnnistada. Sinna maeti 51 kreekausulist sõdurit. Kahjuks suri Uudekülas ka Ambla kihelkonnaarst Constantin v. Garderstamp, kes ka siin kihelkonnas praktiseeris, tüüfusesse ja seepärast on meie piirkonnas suur puudus arstiabist. Kuri tõbi levis üha enam, suremus kasvas, kuipalju Jumala teenimatu armu ja halastuse tõttu on siin koguduses aga praeguseni (19. mai) vähem surnuid kui mõnes naaberkoguduses, eriti aga Rakveres, kus siis ka 4. mail sellel aastal hommikul kell 3 kutsus lõikuse Issand ustava jumalateenri pastor Konstantin Winkleri selle haigusega, tema saksa ja eesti koguduse ning kogu meie luterliku kiriku üldiseks leinaks, enda juurde. – Issand Jeesus, halasta! –

 16. mail, teisel nelipühapäeval toimus uuel juurdeostetud matmispaigal pärast jumalateenistust, arvukalt kogunenud koguduse keskel, Kolmainu Jumala nimel uue surnuaia pühitsemistalitus. Eelnevalt oli uus surnuaed ümbritsetud kivimüüriga. Uus ala sai ka oma sissepääsu.

108p

Ajendatuna Jumala hoomamatust nõust kutsuda ära meie senine valitseja ja keiser Nicolai Pawlowitsch toimus siinsamas kirikus Judica-pühapäeval, 19. märtsil vastavalt konsistooriumi eeskirjale leinajumalateenistus, seejärel 18. ja 23. märtsil truudusvande andmine uue valitseja ja keisri Aleksander II Nikolajewitschile ja troonipärija, tsareejevitsch suurvürst Nicolai Alexandrowitschile. Meie, pastorid, tulime juba 2. märtsil Tallinnasse, kus meid sinodi alguses vannutati.

23. aprillil andis senine Kaarma rentnik Gideon von Fock mõisa ära ja sealne omanik härra stadtscapitain Otto von Harpe kolis taas ise siia.

17. mail 1855 leidsin kirikuarhiivist lehe, millele on emeriitpastor G. M. Knüpfferi käega kirjutatud märkmed Müüriku rajamise ja omanikevahetuse kohta:

„Müüriku on ehitatud müürsepp Kaselani poolt ilmselt 18. sajandi 20. aastatel. Müüdud kapteniproua von Vietinghoffile, tema poolt 1795 H. von Buxhövdenile, tema poolt 1796 müürsepp Bindriemile 1796. Siis 1805 pottsepp Holmile, - 16. septembril 1807 sub haste müüdud kubermanguvalitsuse käsul, hoone ja aiamaa, vaid 8 rubla vase maamaksu eest muusik Heimbergerile. 17. juunil 1810 müüdi tema poolt pottsepp Dittmannile ja selle poolt 4. septembril 1816 müüdud edasi härra Peter Johann Hoffmannile.“ Toona olid seal ainult üsna lagunenud hooned; uus omanik ehitas enda jaoks Jumala armu abil välja hooned, et oleks üha rohkem ruumi tema äritegevusele ja kasvavale perele.

Detsember. Jumal lõi meid sellel aastal põuaga, nii et suvivilja ja heinasaak olid väga kasinad ja oli karta suur puudust, eriti sellepärast, et Eestimaal peatuv arvukas sõjavägi palju vajab.

1856.

(11. September) kartused, et tuleb näljahäda, läksid täide vaid osaliselt, kuid Jumala armust me siiski kahju ei saanud. Taludes pidi palju rukist ja põhku loomadele söötma, nii et viljaaidad, peale mõne üksiku said päris tühjaks ja leib oli suvel väga kasin. Uus lõikus oli väga hiline, sest terve suvi oli külm aga rohke vihmaga. Auf daß wir uns nicht überholen möchten, ka suvivili, mille saak ei olnud just rikkalik, samuti rukkipõld ja läätsed, said varasügisel külmakahjustusi. Issanda halastuse läbi tehti sõjale lõpp

109

ja meie maad säästeti vaenlaste poolt, me täname teda selle eest rõõmuga. Sõjavägi lahkus meie aladelt kevade alguses.

10. aprillil loobus härra maanõunik Moritz von Engelhardt Porkuni lossi rentimisest ja kolis omaenese mõisa Kodasemale Peetri kihelkonnas. Härra assessor Heinrich von Rennenkampff Pandiverest võttis põllumajanduse üle ja omanik, Liivimaa tsiviilkuberner Magnus von Essen alustab suurte muudatustega mõisa lähiümbruses.

Selle aasta aprilli lõpus kolis kreisikohtuniku leskproua von Rennenkampff, sündinud von Baranoff Rakvere lossist siinsesse Vao mõisa.

Möödunud aasta sügisel riputati siin kirikus, löövis kantsli lähedal üles 16-haruline messingkroonlühter, Rakvere lossi surnud koka Jakob Blumfeldti, sündinud Vaos Imakaevu külas, kingitus.

26. augustil tähistati siin Tema Keiserliku Majesteedi kroonimist piduliku jumalateenistusega mõlemas keeles.

9. septembril tähistas siinne kogudus piiblipüha, 13. pühapäeval pärast kolmainupüha. Kirik oli ehitud lillede ja pärgadega, 25 Uut Testamenti jagati eesti koguduse vaestele lastele, korjandus oli 29 rubla ja 15 kopikat. Kahjuks me ei leidnud teist pastorit, kes oleks meid aidanud Issandat tänada tema ilmutuse eest.

Talvel 1855 vastu 1856 alustas kool ka Kiltsis Sootaga külas oma tegevust, koolmeister Mart Koolmann on truult ja väga osavalt ametis ning lapsed on teinud väga rõõmustavaid edusamme, nii et nad on õppinud laulma neljahäälseid koraale ja hümne, kuna nad varem ei saanud koos oma vanematega lauldud isegi lihtsamaid ühehäälseid koraale.

1857.

21. september. Issand hoidis meid 1856 kuni 1857 armulikult üle talve. Kevadine ilmastik oli väga halb, kuid Ta lasi siiski heal viljal kasvada ja näitas meile viimasel kahel aastal imeliselt selgesti, et kõik on sõltuv ainuüksi Jumala õnnistusest. Kiidetud olgu Tema nimi.

Tema raske löök tabas meie koguduseliikmeid 4. augustil, mis hoiatas heilsamer lihaliku kindlustunde eest. Marutõbine hunt, kes Nadalama külas ühte naist hammustas, tuli nimetatud päeva hommikul siia kihelkonda, kuni Triigini, hammustas Eipris ühte naist, Kaarma

109p

Kruusiaugul ühte tüdrukut, Koonus ühte poissi, Pandiveres ühte veskimeest, kes on koolmeister Sallas, Porkuni lossi all kahte karjust. Enamik neist inimestest said kohe abi

aastast 1856 Simuna ja siin kihelkonnas ametit pidava Müürikul elava arsti Dr Hoffmanni juures. Praeguseks on nendest 3 surnud marutõppe, Porkuni karjused ja Triigi naine. Issand hoidku teisi.

1. septembril pidasime siin Piiblipüha, korjandus oli 38 Rubla ja 33 kopikat. Issand õnnistagu oma sõna , er sellest saaks meie kogudus elujõudu.

17. septembril sai meie kirik uue altariteki, kingituseks maanõunikuproua von Engelhardt zu Koddasem, oma kalli preili tütre leeritamise puhul.

## 1858.

31. detsember Issand andis meile ka sellel aastal igapäevast leiba oma armust. Kevadel olid ilmad nii head, et saak tõotas tulla eriti hea, aga mai lõpus tuli suur kuumus ja põud, mitu nädalat ei sadanud peaaegu ühtegi tilka vett ja suvivili sai tugevasti kannatada. Ka heinasaak oli suures osas vilets.

Septembris oli ka siin igal pool näha ilus, hele Donati komeet kirdetaevas.

Jumala armu läbi säästeti meie kihelkonda talupoegade rahutusest, mis levis Mahtrast ja Juurust peaaegu üle kogu maa; koguduse liikmete seas oli märgata suur ärevust, kuid avaliku vastupanuni ei jõutud. Sügisel tõid ka siin, nagu naaberkihelkondades, kõik talupojad, kogudusevanemate eeskirjad ja seaduseraamatud jälle tagasi, arvates et nende endalejätmine tähendaks mõisahärra pärisorjaks olemist.

Selle aasta jüripäeval asus mereväeleitnant ja rüütel Ludwig von Rennenkampff Koonu mõisa, mille ta oli ostnud kreisikohtunik Alexander von Dehnilt.

Konvendi otsuse põhjal 20. detsembrist 1857 ehitati kivist loomalaut. Pastoraat ja köstrimaja kindlustati Tallinna Tulekindlusseltsi juures, kindlustussumma 3000 hõberubla.

# 110

Sügisel sai siinne kirik kingituseks peene musta altarilina. Selle kinkis lesk proua Marie von Dehn, sündinud von Rauch, oma Tartus surnud abikaasa härra Georg von Dehni mälestuseks, kelle omanduses oli Kiekel mõis Jeweschen kihelkonnas, kes maeti siin Dehnide matmisplatsile.

30. detsembril suri pärast väga lühikest haigust siinse kiriku patroon, eestseisja, kapten ja rüütel Otto von Harpe.

1930

*Leheküljed 111–113 Kroonika lisa. Statistiline ülevaade sündinutest, laulatustest, surnutest, armulaualistest, niipalju kui neid oli alates aastast 1740.*

Pag 113a–131p surmameetrika

133p

1872.

Pärast seda kui pastor Carl Th. Knüpffer 27 Nov. 1871 üle 20 aasta truud ja tubli tööd 48 aasta vanuselt Issanda juurde ära kutsuti, valiti ja kutsuti järgmise aasta konvendil tema järeltulijaks Võru piirkonna /Sprengel, Liivimaa vikaarpastor, Ludwig Fankhänel. Ametisse seati ta kindralsuperintendent Schultzi poolt sama aasta 27. juulil.

Ametisseasumisel siia tulin kogudusse, mis oli heas olukorras. Mõnes Porkuni külas olid märgata asjad, mis juba enne pastor Knüpfferi surma toimusid, kuid pärast tema surma kahetsusväärselt normaalsetest raamidest väljusid. Porkuni-Võhmetu külas elas mees, Jakob Rosenbaum nimeks, Es hatte ein Borkholm-Wömetoschen Dorfe ein Mann gelebt, kes oli Jumala Sõna kaudu ärganud. Ta küsis lähema pastori Knüpfferi käest luba usuliste koosolemiste ja ettekannete korraldamiseks oma külas. Talle anti selleks luba. Kuid juba peatselt ilmnes er J.R. tegi seda rohkem enda kui Issanda auks. Ta pidas end eriliselt välja valitud Jumala saadikuks, kes on tõelise valguse poolt, keda preestrid ja papid varjutavad. Kõik manitsused, mis pastor Knüpffer veel enne surma J.R.-le saatis, ei kandnud vilja, palju enam kinnitasid tema kangekaelsust ja vaimulikku kõrkust.

Viimaks kuulutas R. End prohvetiks, väitis, et ta on näinud Jumalat palgest palgesse, viis oma ... sisse erilised jumalateenistuslikud... ja ... jne ja viis nad oma prohveteerimistega .... nende arv, kes kogunemistel käisid, oli suur. Need ei toimunud mitte ainult siin kihelkonnas, vaid ka Viru-Jaagupis ja Rakveres, eelistati öist aega ja kogunemist küünides. Osaliselt päädusid need koosolekid lihateenimise ja libertinismiga. kui *past. adj.* Beater, pärast Knüpfferi surma kogudust teada sai, uskus, et ei saa enam...

134

Esimesel jõulupühal hoiatas ta kogudust kantslist eksiõpetuse eest, eriti toonitas ta, et R.-i õpetus on eksiõpetus. R. Ise oli jumalateenistusel. Pärast selle lõppu astus ta altari ette ja sõimas valju häälega pastor Beeaterit, sest ta panevat vastu talle kui Jumala prohvetile.

Ta anti ka üles valitsevatele võimudele, sest Rosenbaum oma prohveteeringutes ja doktriinides ka poliitikat puudutas ja ülemat keisrikoda alandas. Kohus mõistis ta Siberisse saata. Nii lõppes asi väliselt, aga kuipalju südameid veel tema poole hoidis, seda teab see, kes südamed ja... läbi katsub.

1872 aasta detsembris langetad konvent olulise otsuse, et järgmisel aastal põhjalik remont ja tornitipu uusehitus ette tuleb võtta. Ehituse juhtimine anti üle ehitusmeister Mühlenhausenile Põltsamaalt, kes oli kirikuehituse alal suure praktilise kogemusega. Ehituskuludeks .... 20 Kopikat iga meessoost revisjonihinge kohta.

1873.

Pärast seda, kui talvel vajalik materjal kogutud sai, algas kevadel ehitus. Kõigepealt pandi püsti tornitipu palgid. Kaheksanurksel alusel oli siiani tipp, mis oli 4-5 sülda pikk, mitte mütsigi..., katus laudadest kokku naelutatud. Uus tornitipp tehti 14 sülda kõrge, ja et oleks arhitektooniliselt maitsekas, ehitati torni müüriosa veel 6 sülda kõrgemaks, gooti simsi ja nelja katuseharjaga. See kõik kaeti õlis keedetud laudsindlitega, tipus oli kuldmuna ja rist. Jumal tänatud, viidi ehitustööd lõpule ilma igasuguste õnnetusteta. Kirikus tehti ka teisi muudatusi. Kiriku põhjapool olev prügihunnik, mis oli käärkambri kõrval, oli kasvanud 9-10 jala kõrguseks, hirmus suureks. Seetõttu oli kirik seest niiske, selles nurgas märg ja roheline. Prügi kõrvaldati, sellega täideti suures kabelis olevad hauad, mida enam ei kasutatud. Prügi koristamisel leiti kurioosum, ühe koha peal kirikumüüris oli poole müüri kõrgusel sisse müüritud 3 pealuud.

# 134p

Järgmine parandus puudutas kiriku aknaid. Need olid väga kitsad, ja väga kõrgel müüris, nii et kirik mõjus sisseastujale nagu keldriruum. Esialgu olid nad olnud gooti aknad, asjatundmatus tegi neist aga ümara kaarega aknad. Et kirikusse rohkem valgust tuua, murti nad 1/3 võrra sügavamale esialgsest. Võimaluse korral laiendati. Et jälle ilu luua, anti neile uuesti gooti form, ka raamid tehti uued. Need tehti gootipärase rombmustriga, kaunistuseks vajaliku värvilise aknaklaasi annetasid Vao ja Kiltsi mõisaprouad.

Eeskoda (*sandikoda*) kiriku lõunaküljel lammutati, sest see oli viltu ukse ees, nii kole ja inetu, et rikkus ära kogu kiriku fassaadi. Nüüd suurendati ka küljeust, mis oli siiani madal ja kitsas. Ukseraam tehti gooti stiilis. Eeskoja lammutamisel leiti järgmine kurioosum: kohal, kus eeskoda vastu seina puutus, leiti kiriku seina seest laip, seisvas asendis, ilma kirstuta.

Segav oli ka kirikus kitsas ja madal kaar pealöövi ja kooriruumi vahel. Seda murti kõrgemaks ja laiendati.

# 135

Kantsel, mille trepp oli seni selle kaare all, nihutati kõrvale ja selle trepp murti läbi seina otse pastori istekoha kõrvale. Ka altarit muudeti. Kooriruumis pandi uus laudpõrand. Ka pikihoone põrandat parandati. Seejuures leiti Stryki matmispaiga kiviplaadi all päris kõdunenud kirstu sees täielikult säilinud muumia. kiriku pikihoone keskosas leiti põranda alt lapse muumia, blondide lokkide ja ilmselt esialgu valge kleidiga.

Kõik need remonditööd said toimuda tänu konvendi ohvrimeelsusele ja kiriku eestseisja Nõmme Neuendahli ettevõtlikkusele, kes täitis konvendi soovid üksikasjalikult. Ta ei kartnud ka võtta vastutust ama peale, kui oli vaja teha parandusi, mis olid vastuolus konvendi kokkulepetega. Jumala abiga olid kogu ehitustööd selle aasta septembrikuus ja kiri pühitseti piduliku palvega uuesti sisse ja võeti kasutusele.

Suvel pidasin jumalateenistusi enamasti eesti surnuaial, viimased kaks leerimajas, sest ilm oli halb. Samal suvel remonditi ka kogu pastoraadi elumaja ja seati mugavamaks. Sest seni polnud pastoril tuba, kus külalisi vastu võtta. Ta pidi kõik kutsuma oma töötuppa, mis oli magamis- ja lastetoa kõrval. Kiriku remondi korras ehitati nüüd ka nn. kirjapanekutuba.

1874.

Koolielu kihelkonnas arenem tugevalt. Pärast katset luua kihelkonnakool, mille eestvedajaka oli härra riiginõunik von Rennenkapff Vao mõisast, rajati ka kaks uut külakooli üks Porkunis Nurmetu ja Tõnuvere küla jaoks, teine

135p

Triigi Eipri küla jaoks. Mõlemad koolid rajati mõisade poolt. Kahjuks ei leidnud kihelkonnakool koguduse liikmete seas mitte mingit sümpaatsiat ja ka talurahvas oli väga leige. Kahjuks on vajadus hariduse järgi veel vähene... peapõhjus, miks vanemad ona pojas sinna saadavad, on vene keele õppimine.

Sel aastal ehitati uus tall tõllakuuriga, see oli puithoone kivivundamendil.

1875.

Sel aastal oli väga kuiv. Tänu mõnedele vihmahoogudele, mis meil kevadel ja suvel siiski olid, kasvas talivili päris hästi, aga suvivilja saak oli enamasti kehv. Aga sügisene vihm jäi tulemata, talvel oli selline veepuudus, mille sarnast vanemad inimesed ei mäletanud. Pastoraadi juures oli juba enne jõule vesi kaevudest ja tiikidest ära kasutatud. Alguses sai vett veel Vao jõest. Kui see tahtis.... minna, pidi seda juhtima Prillapatsi järvest Äntu all. Veepuudus ulatus kuni Kiltsini.

Kiriku jaoks saime sel aastal vabatahtlike andide eest osta paar suurt plattirter Altarikannu, valmistatud Tartus rihmameister Drossi poolt 20 rubla eest. Seni olid kasutusel kaks väikest hõbekannu ka eesti koguduses, abiks veel pudelid. Jumal tänatud, et viimased inetud kombed on nüüd sel moel hauda kantud.

Sel aastal ehitati pastoraadi juurde ka uus kivist jääkelder, sest vana oli aasta enne seda kokku kukkunud.

1876.

### Mis puudutab põuda, sarnanes see aasta eelnevale. Heinasaak oli vilets, kuid talivili siinses kihelkonnas hea. Samal ajal oli oras muudes piirkondades külma tõttu hävinud. Pakane oli jaanuaris pikk ja kuri, tõusis mitu korda kuni 32 Grad Réaumur, tavaliselt oli 25 kraadi ümber. See kahjustas tugevalt viljapuid, need külmusid igal pool üle kogu maa, ka tundlikumad metsapuud nagu tammed, ..., ...külmusid mitmel pool.

Sellel suvel toimus ka oreli remont, mis kiriku varasema niiskuse all väga kannatas. Remonti tegi orelimeister Norman Tallinnast. Orel sai uue korpuse, prospekt tehti maitsekalt gooti stiilis, mis sobis meie kirikuga.

136

Varem oli see maitsetu, väidetavalt gooti stiilis olev vorm, aga ehitaja teadmatuse töttu polnud see gootipärane. Remondi kulud 150 rubla kaeti vabatahtlikult pool saksa, pool eesti koguduse poolt.

 Senine karjatamisõigus, mis pastoraadil oli Kaarma mõisa maadel, pidi järgmisel aastal lõppema, sest praeune Kaarma omanik härra Pahle, kes... tuli kes siiani Kaarma ja konvendi vahel karjamaa kasutamist vahendas, ei tahtnud seda enam lubada. Konvent pidas vajalikuks pastoraadi kõrval oleva umbes 18 vene dessantini suuruse põllumaa ostmist Vao mõisa omaniku käest ja maksis talle hinnaks 75 rubla dessantini kohta.

1877.

Selle aasta jüripäeval võttis pastor pastoraadi juurde ostetud maa oma kasutusse.

Suve jooksul jätkus oreli remont ja laiendamine. Kuna senine pasunaregister ebapraktiliseks ja talumatuks osutus, asendati metsasarveregistriga. Peale selle tuli juurde kahe registriga pedaal, Subbass 16’ & Principal 8’ hinzu. Kulud 250 Rbl. Tulid eesti koguduse vabatahtlikest annetustest. Üks teine suur korjandus toimus sellel aastal haavatute toetuseks, ka selles osales eesti kogudus omalt poolt. Kokku koguti 300 rubla kogudus pole laisk ega tõrk, kui on vaja maksta Jumala auks või ligimeste heaks.

Aastal 1877, 9. Oktoobril, XX pühapäeval pärast Kiolmainu Jumala Püha toimus siin praosti visitatsioon, mis viidi Simuna pastor Ed. Pauckeri ja St. Jakobi pastori H. Hoffmanni assisteerimisel. Selle kohta koostati põhjalik protokoll.

Issand õnnistagu oma sulast, kelle hooleks ta oma koguduse on andnud ja olgu oma nõu ja jõuga toeks, et ta ei väsiks, vaid tugevaks jääks ja viimaks kui tubli ja hea sulane oma Issanda rõõmusse läheks. G.M.Paucker, Virumaa praost.

136p

Pärast aastat 1877 ei kirjutatud palju aastaid kirikukroonikat, lisas pastor Fankhäneli järglane – pastor Paul Eberhard järgmised ülestähendused oma eelkäija viimaste ametiaastate kohta, osalt on need võetud konventide protokollist, osalt kuuldud teiste käest.

1880-ndate aastate märkimisväärsemate sündmuste hulka kuulub hirmus tulekahju, milles hävis pastoraat. See oli 29. ööl vastu 30. augustit aastal 1883, kui pastoraat maani maha põles. Tekke põhjus on teadmata, oletatakse tule vallapääsemist katkise korstna kaudu. Jumala imelise armu ja abi läbi jõuti mitte vaid kõik majaelanikud, vaid ka kiriku inventar ja pea kogu arhiiv õigeaegselt leekidest välja kanda. Peale mõne armulaualiste raamatu põlesid veel ära: arhiivikapp, messingist ristimisvaagen, must kantslikate, Hageni koraaliraamat ja Ullmanni lauluraamatud. – Pastor kolis oma perega ajutiselt Müürikule, kuni aastal 1885 sai valmis uus elumaja ja pastori pere sinna kolis. –

Oma viimasel eluaastal takistas pastor Fankhäneli kehaline põdemine tal oma ametikohustuste täitmist, nii et ta pidas vajalikuks vastu 1891. aasta lõppu paluda endale vikaari. Tema haigus, mis muutus järjeks tõsisemaks, ei lubanud tal enam 1892. aasta kevadel mingil moel pastoraalseid kohustusi täita; pidi taluma kirjeldamatuid piinu, kuni viimaks kutsus Issand 27. juulil 1892 oma läbiproovitud sulase oma viinamäe töölt igavesse rahusse. Nii andis pastor Fankhänel samal päeval oma Issandale tagasi tema koguduse, kus ta 20 aasta eest pastori ja hingekarjasena ametisse seati.

137

28. septembril samal aastal valiti kirikukonvendi poolt Eestimaa vikaar Paul Eberhard Väike-Maarja pastoriks ja introdutseeriti sellena 31. jaanuaril 1893 kirikus. Indroduktsiooni viis läbi Virumaa praost H. Hoffmann Viru-Jaagupist; assisteerisid pastor E. Paucker – Simuna ja pastor J. Luther – Kadrina. – Nõnda seadis mind siis suur ülemkarjane Jeesus Kristus siia Väike-Maarjasse oma karja hoidma, tema sõna ... ja viima neid tema lakkamatu armu ja halastuse allikale! – Issand ise aidaku mind oma Püha Vaimu läbi, et ma võiksin seda teha õigel viisil! –

1893.

Kuna pastoraadi häärber oli viletsas seisukorras, tuli see lammutada ja suvel ehitati uus, 6 toaga. - Samal aastal, kui riigi keskosas paljud inimesed koolera ohvriks langesid, levis kuri haigus oktoobrikuus ka Väike-Maarjasse. Üks mees tuli arstile, kellel oli pastoraadi õue peal väike..... , puudulike koolera sümptomitega, kuid peagi ilmnes, et tal oli *Cholera asiatica.* Paar päeva hiljem viidi ta siit ühte tühjalt seisvasse talumajja, mis kuulus Kaarma mõisa juurde, kus ta ka peatselt suri. Kokku oli Porkuni aladel 5 haigestumist ja 2 surmajuhtumit. Tänu õigeaegsele arstiabile ja kõigi ettevaatusabinõude järgimisele, tänu Jumala halastusele pääses meie kihelkond koolera laiemast levikust. –

Sama aasta oktoobris kogunes pastoraadis komisjon, kuhu kuulusid kiriku eestseisuse liikmed, koolirevident, noorem

137p

Kreishofgehilfen, rahvakoolide inspektor ja Brudercommißaren, et juba paljuräägitud küsimus, kihelkonnakoolid, lõpuni arutada ja varasematest konvendiprotokollidest järgi vaadata, kas kihelkonnakooli hoone kuukub kirikule või mitte. Istungi tulemus oli, er nende protokollide koopiad tuli saata ministrile. Konvendi protokollidest tuli välja, et nii see kui ka kõik teised hooned kuuluvad kirikule.

Suvel remonditi ja puhastati põhjalikult orel. – Taevaminemispühal, 6. mail seati ametisse uus köster, Johann Kotli. –

1894.

Tema Majesteet keiser Alexander III surma tõttu anti 23. oktoobril, usupuhastuspühal, kohal olnud saksa ja eesti meessoost koguduseliikmete poolt uuele valitsejale Nikolai II ja tema seaduslikele pärijatele truudusevanne. Ülejäänud osa kogudusest vannutati järgneva nädala erinevatel päevadel. 7. novembril, keiser Alexander III matusepäeval peeti kirikus leinajumalateenistus. –

1895.

28. jaanuaril suri kiriku patroon, härra Johann Pahle Kaarmalt. – Veebruaris viis kreisikoolide komisjon läbi koolide revideerimise. Kreisikoolirevident parun Dellingshausen-Aaspere, pastor Willingen vaimuliku koolirevidendina, H. v. Harpe-Põdrangu kihelkonnarevidendina ja kohalik pastor kontrollisid 2 päeval 6 kooli: Assamalla, Aburi, Koonu, Põdrangu, Kaarma ja Eipri. Kolmandal päeval toimus pastoraadis üldine koolikonverents, koolmeistrite, koolivanemate ja kiriku esindajatega, kuhu ilmusid ka härrad kiriku eestseisjad. Pärast seda kui pastor Willingen pidas kõne Markuse 10, 14 põhjal ja härra

138

kreisirevident mõned tähtsad instruktsioonid koolide eestseisustele andis, tehti koosolekul teatavaks otsus kontrollitud koolide kohta. Parimad teadmised olid Kaarma kooli lastel; neile järgnesid Assamalla, Koonu, Põdrangu, Eipri ja Aburi. Siis küsitleti üksikuid koole teatavate visitatsiooniküsimustega väliste kooliasjade kohta ja seejärel lõpetati istung palvega. –

10. detsembril suri härra John von La Trobe, Triigi omanik.

1896.

9 mail inspekteeris Virumaa ülemkirikueestseisja-amet Väike-Maarja koguduse välist korda. –

Aprilli lõpus värviti kirik seelt valgeks, altar värviti valge ja halli värviga. Altariruumi lühter puhastati ja poleeriti, värviti üle kullalakiga. Õpitüdrukud kinkisid kaks väikest küünlajalga altarile.–

14. mail, tema majesteet keiser Nikolai II kroonimispäeval peeti pärast jumalateenistust Salsis koolipidu, millest ka saksa kogudus osa võttis. Mõisahärrade poolt pakuti lastele süüa ja juua, pärast seda korraldati mitmeid mänge ning jagati auhindu võidujooksus, ronimises, võimlemises jne. Pidu laabus..... –

1897.

Suvel tõsteti kiriku põrandast perekond Stryckile kuuluv hauakivi ja kinnitati see müüri külge. Kahjuks on kiri kivil kulunud.—sügisel müüdi Ottenkülli mõis, mis seni kuulus La Trobe pärijatele, härra v. Grünewaldtile. –

Leerilapsed annetasid kevadel ja sügisel kirikule seinalühtrid. –

138p

Sexagesimae pühapäeval, 8. Veebruaril 1898 viidi Väike-Maarjas läbi kirikuvisitatsioon, kus allakirjutanut assisteerisid pastorid E. Paucker Simunast ja E. Pallon Rakverestvisitatsiooni kohta koostati üksikasjalik protokoll, mis lisati varasematele visitatsiooniprotokollideke arhiivis.

Issand andku, et sellised visitatsioonid oleks vahendiks, et ka nemad Väike-Maarja kifuduses Jumala kojaks ehitataks ja püsima jääks ja tema noorele sulasele, kes teda nii agaralt teeniv, ja terve kogudus, et need talle kalliteks lasteks antaks ja igaveseks eluks...saaksid.

H. W. Hoffmann, Virumaa praost.

1902

Kirik sai ilusa ehte uue altaripildi näol, see oli preilide Pauline ja Cäcilie von Rennenkampffide kingitus Vaost. Pilt kujutas elusuurust Kristust ja oli maalitud Peterburi kunstnik Liphardti poolt. Väärtus: 1000 rubla. Pildi motoks oli Issanda sõna: „Tulge minu juurde kõik, kes te vaevatud ja koormatud olete.“ Et annetajat päris säravat pilti soovisid, maaliti Issand, nagu ta astuks esile taevasärast. 2. Advendil näidati seda esmakordselt kogudusele. Kuna altar oli pildi jaoks liiga väike, oli seda vaja osaliselt uuendada. Suurendatud altar värviti tumepruuniks, et pilti paremini esile tuua.

139

1904

Suvel viidi läbi järgmised remonditööd ja muudatused: kirik valgendati seest, pingid, mis olid seni pruunid, värviti halliks. Altaritagune aken müüriti kinni. Selleks, et altae saaks rohkem valgust, vitraazaken, millel on kujutatud lapsi õnnistavat Kristust, pandi kiriku pikihoonesse, peaukse vastasseina. Kuid see vitraaz ei täitnud kogu aknapinda, lisati allapoole veel üks kirju klaasaken. Kuid selle värvid olid liiga heledalt. Selle varjutamiseks kaeti see väljastpoolt tumeda materjaliga.–

139p

1905

Tänu Jumalale saan neid ridu kirjutada. Kõigevägevama käsi säästis meie kogudust suurematest revolutsioonilistest rahutustest. Ainuke asi, mis sellega seoses toimus, oli, et urjadnik pandi enne jõule mõnede meeste poolt kotti. Nad said hiljem karistada. Palju rahutust põhjustasid kuuldused, mis koguduses levisid, ei saanud teada, kas neil on tõepõhi all, sest ka post ja raudteeliiklus mõnda aega seisid. Nagu igal pool maal, oli ka siin rahva hulgasmärgata suurt käärimist; polnud teada, mida tulevik toob, kõik mõisnilkud olid kolinud linnadesse. – Äntus põles küün maha, ilmselt oli tegemist süütamisega.

1906.

Kui aasta alguses kreisikohus oma tegevust alustas, lasti ka kaks meest Väike-Maarja kihelkonnast maha, sest nad olid osalenud röövimises. Üks väljaspool kihelkonna piire, teine Kadila külas. – kirikumakse maksti 1905 detsembris väga vähe; 1906 aasta kohtuotsusega kaotati ära kirikumaksud ja ka varasemate aastate võlad.

140

1914.

See oli 12. juulil 1914 õhtul kell 6, kui kirikukellad juhatasid sisse pühapäeva, langesin ma põlvili maha ja rääkisin oma Jumalaga, siis oli just too otsustav tund, mil algas ilmasõda: selleks tunniks pidi olema Serbia vastanud Austria esitatud ultimaatumile. – Ja 6 päeva hiljem – juhtus see, mida kardeti. See oli 18. juulil, kui seltsimajja kutsuti esimesed reservistid, saadetuna paljudest Väike-Maarja koguduseliikmetest, pidasin eelnevalt hüvastijätupalvuse. Sellele esimesele kutsele järgnes 10 päeva pärast uus ja teatud aja pärast jälle uued mobiliseerimised, nii et sõtta kutsuti kokku umbes 800 noort meest. – Sõja esimestel nädalatel kannatasid baltisakslased palju pahatahtlike süüdistuse all, nagu oleksid nad kodumaa reeturid. Muuhulgas kostus lapsikuid ja rumalaid kuulujutte, et pastorid näitavad kirikutornist vaenlasele valgust, kui ühel õhtul läikis vihmast märg kiriku tornikiivri ehe tsinkplekk-kate kuupaistel. Neid mõttetuid jutte usuti, sest meeleolu oli ärev, aga osalt ka seetöttu, et mõlemad...., viha saksa rahva vastu. Pärast seda kui aastal 1915 juba paljud Eestimaa pastorid kui kahtlustatavad isikud Siberisse saadeti, sain ma alates 4. novembrist 1916 ühe-aastase ametikeelu. Kirjas, mille 6. armeekorpuse ülem Eestimaa konsistooriumile saatis, oli öeldud, et mind Rakvere Kreishofi eksituse tõttu 1915 Siberisse ei saadetud, nagu teised 6 kolleegi, kes astusid üle misjonikorjanduste keelust. Sõja algul oli see keeld antud (misjonikorjandus saadeti selleajani enamasti Leipzigisse), kuid polnud öeldud..., et ka üksikute annetuste vastuvõtmine misjoni heaks on samuti keelatud. Nii ei kogunud pastorid kirikus avalikku korjandust, kuid olid võtnud vastu üksikuid annetusi misjoni heaks. Ka mina olin seda teinud. Valitsus sai sellest teada, kuna ta oli kogudustest välja nõudnud korjanduste raamatud. Nii pidin ma, pärast seda, kui 3. novembril 1916 ametivendade ringis vaikselt ametijuubelit pidanud, 11. novembril, kui konsistooriumi kiri minuni jõudis, milles oli aga lisatud, et ma võin ameti varem üle võtta. Kuid see püüdlus oli siiski tulutu. Ilmselt läksid revolutsiooni käigus koos teiste aktidega kaduma. Kuid kui tsaar 1917 troonist loobus,

140p

said mitmed oma ametist kõrvaldatud ja küüditatud isikud jälle oma töö tagasi, jõudis ka minu raske aeg lõpule, ainult kuberner Poska käsul pidi kogudus häälte enamusega otsustama, kuna mõnedes koguduses oli ka pastorid maha valitud. Pärast seda, kui plebiszit mõlemates seltsimajades, Porkunis ja Vaos häälteenamusega otsustas, et ma pärast ametikeeldu jälle oma ametisse tagasi saan, astusin ma pärast 7 kuud 4. juunil 1917 esmakordselt kantslisse. Sõja ajal olid vene väed 3 korda majutatud pastoraadis. Vene sõdurite kohalolek talvel 1917-1918 mõjus kogudusele väga laostavalt. Viimased... bolschevism…[[4]](#footnote-4)

1. Ugurimägi [↑](#footnote-ref-1)
2. Paluse kiri efeslastele 2, 4–5: *Aga Jumal, kes on rikas halastuselt, on meid koos Kristusega teinud elavaks oma suure armastuse pärast, millega ta meid on armastanud, kuigi me olime surnud üleastumistes - armu läbi te olete päästetud!* [↑](#footnote-ref-2)
3. Otsa Josep Hammelmann (srn 16.08.1869). EAA.1232.1.232, l 44. [↑](#footnote-ref-3)
4. Sissekanne lõppeb poolelt lauselt [↑](#footnote-ref-4)